8 goeie geldgewoontes wat jy vandag kan leer - Jou Geld | Solidariteit WêreldJou Geld | Solidariteit Wêreld
Tuis › 2016-begroting › 8 goeie geldgewoontes wat jy vandag kan leer
8 goeie geldgewoontes wat jy vandag kan leer
Vrydag, Februarie 5th, 2016
Wenk 1: Lees oor finansies
Bestee 30 minute een keer per week om oor persoonlike finansies te lees. Lees 'n boek of aktuele artikel. Deur jouself voortdurend op te voed oor geldsake, sal jy meer kundig wees wanneer jy dit wil bestee.
Wenk 2: Skeduleer 'n weeklikse begrotingsvergadering
Die enigste manier om by 'n maandelikse begroting te hou is om jou vordering gereeld aan te teken en te volg. Bestee een keer per week 15 minute (miskien 'n Sondagaand of Maandagoggend) en kontroleer of jou bankbalans ooreenstem met wat dit behoort te wees. Indien nie, kyk waar jy in die komende week kan besnoei.
Wenk 3: Identifiseer slegte geldgewoontes
Jy ken jouself. Jy weet waar jou bestedingswakhede lê. 'n Vinnige verwysing na jou maandelikse bankstaat sal dit ook bevestig. Wees eerlik en maak 'n lys van jou slegte finansiële gewoontes. Noudat jy weet wat dit is wat jou van finansiële sukses weerhou, kan jy begin om hulle uit te skakel.
Wenk 4: Kweek goeie geldgewoontes een op 'n slag
Daar is baie gawe geldgewoontes wat jou met verloop van tyd finansieel verantwoordelik en stabiel sal maak. Kweek hulle een op 'n slag. Wag totdat 'n spesifieke gewoonte tweede natuur is voordat jy die volgende een byvoeg.
Wenk 5: Pak 'n kosblik en kook slim
Om 'n kosblik vir die werk te pak en slim te kook is nie net gesonder nie maar ook kostedoeltreffend. Dit mag byvoorbeeld dalk nie duur lyk om elke dag 'n R30-R50 middagete by die kantien of die wegneemete-plek om die hoek te koop nie … maar oor 20 werksdae kan die bedrag R600-R1000 beloop. Deur jou eie middagete tuis voor te berei en maaltye doeltreffend te beplan, kan jy baie geld spaar.
Wenk 6: Moenie jou bonus/belastingterugbetaling uitgee nie
Om jou bonus of belastingterugbetaling nolens volens te spandeer is baie aanloklik. Die oordoen van jou slaapkamer … 'n klomp nuwe uitrustings … 'n gesinsvakansie … ens. Dis normaal om jouself te wil bederf. 'n Goeie gewoonte om egter aan te leer is om dit in 'n spaarrekening te plaas sodra jy dit ontvang en dit later (saam met ander spaargeld) te gebruik vir iets waardevoller, soos jou kinders se opvoeding, aftrede, ens. Alternatiewelik kan jy dit gebruik om skuld af te betaal sodat jy die maandelikse paaiemente wat jy moet betaal, kan verminder. Om nie daardie ekstra fondse onmiddellik te spandeer nie sal 'n meer geldbewuste gewoonte kweek.
Wenk 7: Outomatiseer jou spaargeld
Deur jou spaargeld outomaties oor te plaas in rekenings waartoe jy geen toegang het nie, sal jy daarvan begin vergeet. Dit is maklik om te spaar as jy dit as 'n "moet spaar" uitgawe sien wat aan die begin van elke maand afgetrek word.
Wenk 8: Skaf 'n kleingeldbottel aan
Plaas jy waarde op geld? Wat van die kleingeld onder in jou handsak, of die muntstukke in jou laai by die werk? Leer om geld te respekteer, selfs in sy eenvoudigste vorm. Maak 'n kleingeldbottel en gooi al jou los kleingeld daarin. Wanneer dit vol is, neem dit bank toe en plaas die geld in jou spaarrekening. Jy sal verbaas wees om te sien hoeveel dit kan wees.